Document ID: 32000R0621

Κανονισμός (ΕΚ) αριθ. 621/2000 της Επιτροπής
της 23ης Μαρτίου 2000
για την έναρξη επανεξέτασης όσον αφορά έναν "νέο εξαγωγέα" στο πλαίσιο του κανονισμού (ΕΚ) αριθ. 1950/97 του Συμβουλίου περί επιβολής οριστικού δασμού αντιντάμπινγκ στις εισαγωγές σάκων και σακιδίων από πολυαιθυλένιο ή από πολυπροπυλένιο καταγωγής, μεταξύ άλλων, Ινδίας, για την κατάργηση του δασμού όσον αφορά τις εισαγωγές ενός εξαγωγέα της ως άνω χώρας και για την καταγραφή των εν λόγω εισαγωγών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/98 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (καλούμενου εφεξής ("ο βασικός κανονισμός"), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 11 παράγραφος 4,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. Αίτηση επανεξέτασης
(1) Η Επιτροπή έλαβε αίτηση για την έναρξη επανεξέτασης όσον αφορά έναν "νέο εξαγωγέα", σύμφωνα με το άρθρο 11 παράγραφος 4 του βασικού κανονισμού. Η αίτηση υποβλήθηκε από την Subham Polymers Ltd (καλούμενη εφεξής "η αιτούσα", που αποτελεί παραγωγό-εξαγωγέα στην Ινδία.
Β. Προϊόν
(2) Το υπό εξέταση προϊόν, το οποίο είναι το ίδιο με αυτό που περιγράφεται στο άρθρο 1 του κανονισμού (ΕΚ) αριθ. 1950/97 του Συμβουλίου(3) (καλούμενου εφεξής "ο κανονισμός", όπως τροποποιήθηκε από τον κανονισμό (ΕΚ) αριθ. 96/1999(4), είναι σάκοι και σακίδια συσκευασίας, όχι πλεκτοί, κατασκευασμένοι από λουρίδες ή παρόμοιες μορφές από πολυαιθυλένιο ή από πολυπροπυλένιο, από υφάσματα με βάρος που δεν υπερβαίνει τα 120 gr/m2. Το εν λόγω προϊόν υπάγεται επί του παρόντος στους κωδικούς ΣΟ 63053281, 6305 33 91, ex 3923 21 00, ex 3923 29 10 και ex 3923 29 90. Οι ως άνω κωδικοί παρέχονται απλώς ενημερωτικά.
Γ. Υφιστάμενα μέτρα
(3) Τα μέτρα που ισχύουν επί του παρόντος είναι οριστικός δασμός αντιντάμπινγκ που επιβλήθηκε με τον κανονισμό, βάσει του οποίου στις εισαγωγές στην Κοινότητα του υπό εξέταση προϊόντος καταγωγής Ινδίας και παραγωγής της προαναφερθείσας εταιρείας επιβάλλεται οριστικός δασμός αντιντάμπινγκ 36,0 %, με εξαίρεση τις εισαγωγές αρκετών άλλων εταιρειών, οι οποίες αναφέρονται ονομαστικά, στις οποίες επιβάλλεται χαμηλότερος δασμός. Στη συνέχεια, ο κανονισμός τροποποιήθηκε με τον κανονισμό (ΕΚ) αριθ. 96/1999.
Δ. Λόγοι της επανεξέτασης
(4) Η αιτούσα ισχυρίζεται ότι κατά την περίοδο έρευνας, βάσει της οποίας ελήφθη υπόψη για την επιβολή των μέτρων αντιντάμπινγκ, ήτοι κατά την περίοδο από 1ης Απριλίου 1994 έως τις 31 Μαρτίου 1995 (καλούμενη εφεξής "η περίοδος της αρχικής έρευνας") δεν εξήγε στην Κοινότητα το υπό εξέταση προϊόν.
Επιπλέον, η αιτούσα ισχυρίζεται ότι άρχισε να εξάγει στην Κοινότητα το υπό εξέταση προϊόν μετά το πέρας της περιόδου έρευνας και ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος, οι οποίοι υπόκεινται στα προαναφερθέντα μέτρα αντιντάμπινγκ.
Ε. Διαδικασία
(5) Οι γνωστοί ως ενδιαφερόμενοι κοινοτικοί παραγωγοί ενημερώθηκαν σχετικά με το ως άνω αίτημα και τους παρασχέθηκε η δυνατότητα να διατυπώσουν τις παρατηρήσεις τους. Δεν διατυπώθηκε καμία παρατήρηση.
(6) Βάσει των διαθέσιμων στοιχείων, η Επιτροπή καταλήγει στο συμπέρασμα ότι υπάρχουν επαρκή αποδεικτικά στοιχεία ώστε να δικαιολογείται η έναρξη διαδικασίας επανεξέτασης σύμφωνα με το άρθρο 11 παράγραφος 4 του βασικού κανονισμού, προκειμένου να προσδιοριστούν το ατομικό περιθώριο ντάμπινγκ της αιτούσας και, εφόσον διαπιστωθεί η ύπαρξη ντάμπινγκ, το ύψος του δασμού που θα πρέπει να επιβληθεί στις εισαγωγές του υπό εξέταση προϊόντος στην Κοινότητα.
α) Ερωτηματολόγια
Προκειμένου να συγκεντρώσει τα στοιχεία που θεωρεί απαραίτητα για την έρευνά της, η Επιτροπή θα αποστείλει ερωτηματολόγιο στην αιτούσα.
β) Συγκέντρωση πληροφοριών και διενέργεια ακροάσεων
Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν τα σχετικά στοιχεία. Επιπλέον, η Επιτροπή είναι δυνατόν να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.
ΣΤ. Κατάργηση του ισχύοντος δασμού και καταγραφή των εισαγωγών
(7) Σύμφωνα με το άρθρο 11 παράγραφος 4 του βασικού κανονισμού, ο ισχύων δασμός αντιντάμπινγκ πρέπει να καταργηθεί όσον αφορά τις εισαγωγές του υπό εξέταση προϊόντος καταγωγής Ινδίας, το οποίο παράγεται και πωλείται προς εξαγωγή στην Κοινότητα από την αιτούσα. Παράλληλα, οι εν λόγω εισαγωγές πρέπει να υπόκεινται σε καταγραφή, σύμφωνα με το άρθρο 14 παράγραφος 5 του κανονισμού, προκειμένου να διασφαλιστεί ότι, σε περίπτωση που προκύψει από την επανεξέταση ότι υφίσταται πρακτική ντάμπινγκ εκ μέρους της αιτούσας, θα είναι δυνατή η αναδρομική είσπραξη δασμών αντιντάμπινγκ από την ημερομηνία έναρξης της εν λόγω επανεξέτασης. Στο παρόν στάδιο της διαδικασίας δεν είναι δυνατό να υπολογιστεί το ποσό των ενδεχομένων δασμών τους οποίους θα πρέπει να καταβάλει μελλοντικά η αιτούσα.
Ζ. Προθεσμίες
(8) Για λόγους χρηστής διοίκησης, θα πρέπει να ταχθούν προθεσμίες, εντός των οποίων:
- τα ενδιαφερόμενα μέρη δύνανται να αναγγελθούν στην Επιτροπή, να εκθέσουν γραπτώς τις απόψεις τους και να υποβάλουν στοιχεία που θα ληφθούν υπόψη κατά την έρευνα,
- τα ενδιαφερόμενα μέρη δύνανται να ζητήσουν εγγράφως να γίνουν δεκτά σε ακρόαση από την Επιτροπή.
Η. Άρνηση συνεργασίας
(9) Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, είναι δυνατόν να συναχθούν συμπεράσματα, είτε καταφατικά είτε αποφατικά, με βάση τα διαθέσιμα αποδεικτικά στοιχεία, όπως προβλέπει το άρθρο 18 του βασικού κανονισμού.
(10) Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατόν να χρησιμοποιούνται τα διαθέσιμα στοιχεία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αρχίζει διαδικασία επανεξέτασης του κανονισμού (ΕΚ) αριθ. 1950/97, σύμφωνα με το άρθρο 11 παράγραφος 4 του κανονισμού (ΕΚ) αριθ. 384/96, προκειμένου να διαπιστωθεί κατά πόσον και σε ποιον βαθμό χρειάζεται να επιβληθεί στις εισαγωγές σάκων και σακιδίων από πολυαιθυλένιο και πολυπροπυλένιο που υπάγονται στους κωδικούς ΣΟ 63053281, 6305 33 91, ex 3923 21 00 (3923 21 00 10), ex 3923 29 10 (3923 29 10 10) και ex 3923 29 90 (3923 29 90 10), καταγωγής Ινδίας, που παράγονται και πωλούνται προς εξαγωγή στην Κοινότητα από την εταιρεία Subham Polymers Ltd, Ινδία (συμπληρωματικός κωδικός Taric: Α108), ο δασμός αντιντάμπινγκ που επιβάλλεται με τον κανονισμό (ΕΚ) αριθ. 1950/97.
Άρθρο 2
Ο δασμός αντιντάμπινγκ που επιβάλλεται με τον κανονισμό (ΕΚ) αριθ. 1950/97 καταργείται όσον αφορά τις εισαγωγές του προϊόντος που αναφέρεται στο άρθρο 1.
Άρθρο 3
Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα προκειμένου να προβούν σε καταγραφή των εισαγωγών που αναφέρονται στο άρθρο 1 του παρόντος κανονισμού. Η καταγραφή τερματίζεται εννέα μήνες μετά την έναρξη ισχύος του παρόντος κανονισμού.
Άρθρο 4
Προκειμένου, να ληφθούν υπόψη κατά την έρευνα οι παρατηρήσεις των ενδιαφερόμενων μερών, θα πρέπει αυτά να αναγγελθούν στην Επιτροπή, να γνωστοποιήσουν γραπτώς τις απόψεις τους και να διαβιβάσουν τα σχετικά στοιχεία εντός 40 ημερών από την ημερομηνία έναρξης ισχύος του παρόντος κανονισμού, εκτός αν ορίζεται άλλως. Τα ενδιαφερόμενα μέρη έχουν επίσης τη δυνατότητα να ζητήσουν εγγράφως, εντός της ίδιας προθεσμίας, ακρόαση από την Επιτροπή. Η εν λόγω προθεσμία ισχύει για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην αίτηση και, επομένως, είναι προς το συμφέρον των μερών αυτών να έλθουν αμέσως σε επαφή με την Επιτροπή.
Όλα τα στοιχεία και τα αιτήματα που υποβάλλουν τα ενδιαφερόμενα μέρη πρέπει να υποβάλλονται γραπτώς (όχι σε ηλεκτρονική μορφή, εντός αν ορίζεται άλλως) και να φέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου και τηλεομοιοτύπου ή/και τηλετύπου του εκάστοτε ενδιαφερόμενου μέρους.
Κάθε πληροφορία σχετική με το θέμα καθώς και οι αιτήσεις για ακρόαση πρέπει να υποβάλλονται στην ακόλουθη διεύθυνση: Ευρωπαϊκή Επιτροπή Directorate-General for Trade
DM-24 8/38
Rue de la Loi/Wetstraat 200 Β - 1049 Βρυξέλλες Φαξ: (32-2) 295 65 05 Τέλεξ: COMEU Β 21877 .
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαρτίου 2000.

Labels: 3
18
4
1